VZN č. 1/2011
Všeobecne záväzné nariadenie
O chove zvierat na území obce Rosina

Obecné zastupiteľstvo v Rosine podľa § 6 ods. 1 zákona č. 369/1990 Zb. o obecnom zriadení prijíma toto Všeobecne záväzné nariadenie (ďalej VZN) o chove zvierat na území obce Rosina.
§ 1

Úvodné ustanovenia

1. Účelom tohto VZN obce Rosina je upraviť chov zvierat, vtákov a plazov, ich prinášanie, resp. privádzanie alebo inú činnosť so zvieratami na území obce Rosina.
2. Ustanovenia tohto VZN sa vzťahujú na osoby, ktorých činnosť súvisí s chovom, predajom, prinášaním či privádzaním zvierat alebo inou činnosťou súvisiacou so zvieratami.

§ 2
Rozsah všeobecného záväzného nariadenia obce
Všeobecne záväzné nariadenie obce Rosina sa vzťahuje na:
a) hospodárske zvieratá (hovädzí dobytok, ošípané, ovce a kozy),
b) drobné hospodárske zvieratá (hrabavá a vodná hydina, králiky a kožušinové zvieratá),
c) mačky a psy,
d) spevavé, ozdobné, exotické vtáky, včely a holuby (poštové, športové, ozdobné a úžitkové),
e) exotické zvieratá, plazy,
f) škrečky, morské prasiatka a laboratórne zvieratá (myši, krysy, králiky, mäkkýše, červy a pod.).
§ 3

Vymedzenie oblasti chovu
            Na účely tohto VZN sa pod oblasťou chovu rozumie katastrálne územie obce Rosina.
§ 4

Chov hospodárskych zvierat
1. Hospodárske zvieratá uvedené v § 2 písm. a) tohto VZN môžu byť chované v súlade s týmto VZN s prihliadnutím na možnosti zabezpečenia vlastnej krmovinovej základne.
2. Osobitné povinnosti chovateľov hospodárskych zvierat:

a) pred vybudovaním nových alebo pri adaptácii jestvujúcich objektov pre chov hospodárskych zvierat je chovateľ povinný zabezpečiť postup podľa príslušných ustanovení stavebného zákona a súvisiacich predpisov.
b) chovateľ je povinný zabezpečiť, aby objekt slúžiaci na chov zvierat bol ľahko čistiteľný a v prípade potreby napojený na vodotesnú žumpu.

c) chovateľ je povinný odstraňovať hnoj od zvierat pravidelne podľa potreby a umiestňovať ho do hnojovej jamy. Umiestnenie hnojiska sa dorieši v rámci stavebného konania pri povoľovaní výstavby objektu.

d) chovateľ je povinný ničiť hlodavcov a hmyz vo všetkých chovných priestoroch, hlásiť každé ochorenie zvierat príslušnému orgánu veterinárnej starostlivosti a plniť ním nariadené opatrenia.

e) hospodárske zvieratá sa nesmú pásť a vypúšťať na verejné priestranstvá obce alebo na priestranstvá a pozemky iných subjektov.

f) chovateľ je povinný oznámiť na obecný úrad chov hospodárskych zvierat do 15 dní od ich získania.

§ 5

Chov drobných hospodárskych zvierat
1. Drobné hospodárske zvieratá uvedené v § 2 písm. b) tohto VZN môžu byť chované v súlade s týmto VZN.
2. Osobitné povinnosti chovateľov drobných hospodárskych zvierat:

a) pred vybudovaním nových alebo pri adaptácii jestvujúcich objektov na chov hospodárskych zvierat je chovateľ povinný zabezpečiť postup podľa príslušných ustanovení stavebného zákona a súvisiacich predpisov.

b) chovateľ je povinný zabezpečiť, aby objekt slúžiaci na chov zvierat bol ľahko čistiteľný a v prípade potreby napojený na vodotesnú žumpu.

c) chovateľ je povinný odstraňovať hnoj od zvierat pravidelne podľa potreby.

d) chovateľ je povinný ničiť hlodavcov a hmyz vo všetkých chovných priestoroch.

e) drobné hospodárske zvieratá sa nesmú pásť a vypúšťať na verejné priestranstvá obce alebo iných subjektov.

§ 6

Chov mačiek a psov
1. Mačky a psy uvedené v § 2 písm. c) tohto VZN môžu byť chované v bytoch, obytných domoch a rodinných domoch, ak tým nie sú dotknuté práva iných osôb.
2. Osobitné povinnosti chovateľov mačiek a psov:

a) Zamedzovať túlaniu psov po spoločných priestoroch obytných domov a po verejných priestranstvách a vnikaniu na susedné pozemky,

b) Dodržiavať príslušné ustanovenia tohto VZN vzťahujúce sa na chov mačiek a psov.
3. Je povolené: 

a) v obytnom dome – max. jeden pes a šteňatá z jedného vrhu do veku 12 týždňov, max. jednu mačku a mačatá z jedného vrhu max. do veku 24 týždňov,
b) v rodinnom dome dvoch psov a šteňatá z každého vrhu max. do veku 24 týždňov, chov vyššieho počtu psov a mačiek je podmienený súhlasom obce,

c) chovateľ je povinný prihlásiť psa z vlastného vrhu staršieho ako 12 týždňov na obecnom úrade, ostatných ihneď po nadobudnutí, registračnú známku dostane chovateľ na obecnom úrade, u obytných domov po predložení písomného súhlasu susedov vedľa, nad a pod bytovou jednotkou. Majiteľ je povinný zabezpečiť, aby pes mal registračnú známku stále na obojku.

§ 7

Chov exotických, ozdobných, exotických vtákov, včiel a holubov
1. Chov spevavých, ozdobných a exotických vtákov:
a) V bytoch, obytných domoch a rodinných domoch a priľahlých priestoroch možno chovať ozdobné, spevavé a exotické vtáky len s podmienkou, že nebudú hvízdaním a škriekaním nadmerne obťažovať obyvateľov susedných bytov a domov.
b) V bytoch a rodinných domoch sa zakazuje vykladať spevavé a ozdobné vtáky na balkóny a loggie pred 06.00 a po 20.00 hod.

2. Chov včiel:
a) Pre chov včiel platia všeobecné zásady ako pre chov malých úžitkových zvierat.

b) V zastavanom území obce je chov včiel podmienený súhlasom dotknutých susedov.

c) Chov včiel sa zakazuje v blízkosti školy a predškolského zariadenia.

3. Chov holubov (poštové, športové, ozdobné a úžitkové):
a) Na stavbu holubníka vo dvoroch a záhradách je chovateľ povinný zabezpečiť súhlas príslušného orgánu veterinárnej starostlivosti a príslušných orgánov obce. V rodinných domoch môže byť holubník súčasťou domu.

§ 8
Chov exotických zvierat, plazov a drobných zvierat
1. Na chov exotických zvierat a plazov uvedených v ustanovení § 2 písm. e) tohto VZN chovateľ je povinný vyžiadať si súhlas orgánu veterinárnej starostlivosti.

2. Na chov drobných zvierat uvedených v § 2 písm. f) tohto VZN súhlas nie je potrebný.

3. Novozískané exotické zvieratá a plazy okamžite izolovať na čas 28 dní v karanténe. Vyžiadať si pri kúpe od pôvodného chovateľa veterinárne osvedčenie a povolenie na presun od orgánu veterinárnej starostlivosti.

4. Exotické zvieratá, plazy a drobné zvieratá (škrečky, morské prasiatka, laboratórne zvieratá, akvarijné ryby, červy a mäkkýše) možno chovať, len ak tým nie sú dotknuté záujmy iných osôb pri dodržaní príslušných ustanovení tohto VZN.

§ 9

Chovateľ, všeobecné práva a povinnosti chovateľov zvierat
1. Chovateľ
Chovateľom je každá osoba, ktorá z akýchkoľvek dôvodov chová, hoci aj prechodne, zvieratá, vtáky alebo plazy.

2. Zviera

Zvieraťom na účely tohto VZN rozumieme všetky zvieratá, vtáky, včely a plazy uvedené v § 2 tohto VZN.

3. Práva a povinnosti chovateľov

3.1 Práva chovateľa:

a) Chovať zvieratá, ktoré umožňuje toto VZN.

3.2 Povinnosti chovateľa:

a) dbať, aby chov zvierat nerušil spoluobčanov v obytných a susediacich rodinných domoch, nenarušoval susedské vzťahy,
b) dbať na ochranu zdravia, bezpečnosť a záujmy všetkých osôb, ktorých sa chov zvierat dotýka,
c) dbať na ochranu zdravia, riadnu výživu a čistotu chovaného zvieraťa,

d) chovné zviera fyzicky netýrať a nedržať ho na tých miestach, kde nie je zabezpečený stály dozor chovateľa (pivnice, povaly, záhrady, záhradkárske osady atď.),

e) bezodkladne odstrániť nečistotu spôsobenú zvieraťom,

f) nedovoliť bez dozoru voľný pohyb zvieraťu na verejne prístupných miestach,

g) dostaviť sa v lehotách stanovených orgánom veterinárnej starostlivosti na pravidelné očkovanie proti nákazlivým chorobám, ďalej pri zjavnom ochorení zvieraťa a v ostatných prípadoch umožniť orgánu veterinárnej starostlivosti ošetrenie zvieraťa,
h) dať zviera, ktoré poranilo človeka bezodkladne prezrieť orgánom veterinárnej starostlivosti, vyžiadať si o tom potvrdenie a odovzdať ho poškodenému, so zvieraťom naložiť podľa pokynov orgánu veterinárnej starostlivosti,

i) dať zaevidovať v príslušnej základnej organizácii Slovenského zväzu chovateľov chov vtáctva, plazov a iných exotických zvierat,
j) stavby a iné priestory slúžiace na chov a držanie zvierat musia byť situované v odľahlých častiach pozemkov v zodpovedajúcej vzdialenosti cca 20 m od ostatných objektov susediacich nehnuteľností tak, aby nedochádzalo k obťažovaniu obyvateľov (napr. zápachom, nadmerným hlukom) a k prípadnému poškodzovaniu okolitého prostredia,
k) každý úhyn zvieraťa nahlásiť neodkladne orgánu veterinárnej starostlivosti a naložiť s uhynutým zvieraťom podľa jeho pokynov,
l) chov zvierat vo väčšom počte (napr. pes viac ako 2 kusy, mačky viac ako 2 kusy, spevavé vtáctvo viac ako 10 kusov,...) je podmienený súhlasom majiteľov priľahlých nehnuteľností, v individuálnych prípadoch posúdením hygienika a veterinára.

4. Zakazuje sa:

a) dávať uhynuté zvieratá do smetných košov, kontajnerov alebo zakopávať ich v záhradách,

b) ukončiť chov zvierat vypustením v obci alebo vypustením do voľnej prírody.

5. Ostatné ustanovenia

Za škody spôsobené zvieraťom zodpovedá chovateľ podľa ustanovení všeobecne platných predpisov. Obec môže nariadiť odstránenie zvieraťa, ktoré je agresívne alebo neovládateľné, ktoré opätovne pohrýzlo, poranilo alebo inak ohrozilo človeka. V prípade, že chovateľ takéhoto zvieraťa je známy alebo sa dodatočne zistí, znáša tieto náklady na odstránenie zvieraťa. Obec môže nariadiť odstránenie zvieraťa, keď to vyžaduje záujem obce alebo keď chovateľ chová zviera v rozpore s týmto VZN.

§ 10

Úsek veterinárnej starostlivosti

Chov zvierat na území obce Rosina podlieha ustanoveniam zákona č. 87/1987 Zb. v znení zákona č. 239/1991 Zb. o veterinárnej starostlivosti.

1. Základné povinnosti chovateľov domácich hospodárskych zvierat podľa citovaného zákona:
a) Chovať zvieratá v prostredí a za podmienok, ktoré umožňujú prirodzené využitie ich produkčných a reprodukčných schopností a výrobu zdravotne neškodných živočíšnych produktov, najmä ich riadne ošetrovať, poskytovať im vhodnú výživu, využívať ich spôsobom zodpovedajúcim ich druhu a kategórii a sledovať ich zdravotný stav.
b) Predchádzať ochoreniu zvierat, chrániť ich pred škodlivými vplyvmi a pri ochorení zvierat požiadať o odbornú veterinárnu pomoc, podľa potreby zabezpečiť tiež poskytnutie prvej pomoci.
c) Dodržiavať: 

– opatrenia určené na predchádzanie vzniku, zdolávanie a zamedzenie šíreniu nákaz, iných hromadných ochorení zvierat a chorôb prenosných zo zvierat na človeka a naopak,

– požiadavky starostlivosti o zdravie zvierat, vrátane hygieny ich prostredia, ošetrovania, výživy, plemenitby a prepravy.

2. Na chovateľov ostatných zvierat sa vzťahujú povinnosti uvedené v ods. 1 v rozsahu zodpovedajúcom druhu zvierat, spôsobu a účelu ich chovu.

3. Chovatelia zvierat sú povinní dbať na to, aby sa chovom zvierat neohrozovalo životné  

prostredie.
4. Na premiestňovanie zvierat pri predaji, účasti na výstavách, trhoch a pod. je spravidla treba vyžiadať písomný súhlas od orgánu veterinárnej starostlivosti.
5. Pri získaní zvieraťa nákupom, darom a pod. je chovateľ povinný zviera izolovane umiestniť v karanténe a počas tejto doby požiadať o veterinárnu prehliadku.

6. Odchytané zviera, ktoré poranilo človeka, sa musí po určený čas držať v karanténe a vyšetriť. V odôvodnenom prípade môže okresná veterinárna správa určiť, že tiež iné odchytané zviera sa musí držať v karanténe.

7. Zviera odchytané podľa ods. 6 sa môže so súhlasom okresnej veterinárnej správy vydať na požiadanie jeho chovateľom, ktorý je povinný nahradiť náklady vynaložené na odchyt na nevyhnutnú starostlivosť o zviera.

§ 11

Usporadúvanie kynologických a iných chovateľských podujatí

1. Verejné kynologické podujatia, výstavy, prehliadky, súťaže a iné chovateľské akcie sa môžu konať len s povolením Obecného úradu Rosina vydaným po súhlase orgánu veterinárnej starostlivosti a okresného hygienika. Súhlas si v predstihu zabezpečí žiadateľ, resp. usporiadateľ akcie.
2. Podmienky konania podujatia a umiestnenia zvierat počas podujatia určí príslušný orgán veterinárnej starostlivosti a okresný hygienik po dohode s obcou.

§ 12

Prechodné a záverečné ustanovenia

1. Ustanovenia tohto VZN obce sa v plnom rozsahu vzťahujú aj na zvieratá chované pred jeho účinnosťou. Ak chov zvierat nespĺňa požiadavky tohto VZN, chovateľ ich musí dať do súladu najneskôr do 30. júna 2011.

2. Kontrolu dodržiavania tohto VZN obce vykonávajú členovia obecného zastupiteľstva, orgán veterinárnej starostlivosti a okresný hygienik. Právomoc orgánov Policajného zboru SR, orgánov štátnej správy a mesta nie je týmto VZN dotknutá.
3. Porušenie ustanovení tohto VZN obce sa rieši v priestupkovom konaní, ak nejde o trestný čin.

4. Ak obec, orgán veterinárnej starostlivosti alebo okresný hygienik zakáže chov zvieraťa a ak chovateľ v stanovenej lehote nevyhovie právoplatnému rozhodnutiu, zabezpečí výkon rozhodnutia obec na náklady chovateľa.

§ 13

     1. Na tomto VZN obce Rosina sa uznieslo obecné zastupiteľstvo v Rosine na svojom riadnom zasadnutí dňa 11. marca 2011.

     2. Toto VZN nadobúda účinnosť 15. dňom od vyvesenia (podľa §6 ods. 8 zákona o obecnom zriadení). Dňom účinnosti tohto VZN stráca platnosť a účinnosť predchádzajúce VZN o chove zvierat v obci Rosina.
V Rosine dňa:                                                                               Jaroslav Zábojník
                                                                         starosta obce Rosina

